Tar l’elecziun substitutiva per il cussagl cumünel da San Murezzan nun ho üngün dals candidats e da las candidatas ragiunt la magiurited necessaria da 485 vuschs. Scu cha la vschinauncha ho comunicho quista dumengia ho Regula Cadalbert da l’Allianza dal Center (AdC) fat las pü bgeras vuschs. Ils resultats in survista: Regula Cadalbert, AdC, 400 vuschs Adrian Ehrbar, PLD, 302 vuschs Moreno Triulzi, PPS, 155 vuschs Richard Dillier, Next Generation, 111 vuschs Ün seguond scrutin do que in dumengia, ils 14 d’avrigl 2024. Be auncha a cuort termin, fin als 6 da marz 2024 a las 12.00, es que pussibel d’inoltrer propostas d’elecziun. (cdm/fmr)

Causa il glatsch memma debel po il traget dal Maraton da skis engiadinais cumanzer pür a Segl e na a Malögia. Per cumpenser la manchaunza da kilometers ho il comitè d’organisaziun decis da preparer duos rundas impü. La partenza dal Maraton da skis engiadinais nun ho lö quist an scu üsito a Malögia, dimpersè a Segl. Scu cha’ls organisatuors haun comunicho ho que dad üna vart bgera naiv nouva e da l’otra vart nu saja il glatsch sül Lej da Segl gross avuonda per pudair passer culla cuorsa surour. Planiseda es la partenza uossa illa regiun dal parkegi da Furtschellas a Segl. Per cumpenser ils kilometers chi maunchan causa la partenza spusteda haun ils organisatuors uossa decis da preparer e lascher fer duos rundas supplementeras, üna a Silvaplauna-Surlej ed üna a Schlarigna/Samedan. Uscheja varo il traget dal maraton da quist an la lungezza da 41 kilometers. Bgera naiv nouva i’ls ultims dis Ils ultims tschinch dis ho que do a Malögia var 145 centimeters naiv nouva. Ed eir i’ls prossems dis as fo que quint cun auncha dapü naiv. Scu cha’ls organisatuors scrivan saja il pais da quista naiv ün problem pel glatsch da Lej da Segl, cun quai cha la naiv schmacha il glatsch giò ill’ova. Tres fessas i’l glatsch vegn ova sü a la surfatscha e sül glatsch. Per motivs da sgürezza nu’s po que, scu cha’ls organisatuors decleran, ir sül lej cun veiculs a preparer las loipas sül glatsch. Var 14 000 partecipantas e partecipants faron in dumengia il Maraton engiadinais cul traget ün po müdo. (cdm/rtr/fmr) La prüma runda impü dal Maraton da skis engiadinais es a Silvaplauna. L'otra runda impü es a Samedan.

La vschinauncha da Puntraschigna voul examiner in möd sistematic scha las abitaziuns, chi velan scu abitaziun primaras, vegnan eir druvedas correctamaing e na scu abitaziuns secundaras. Que ho decis la suprastanza cumünela in vista a la manchaunza d’abitaziuns per indigens. Ün adöver correct per üna abitaziun primara prescriva cha almain üna da las persunas chi viva in quella, po cumprovar cha sieu center da la vita es tar l’adressa a Puntraschigna. Possessuras e possessurs d’abitaziuns, inua cha l’adöver nun es cler, vegnan adressedas las prosmas eivnas da la vschinauncha. (rtr/fmr) La vschinauncha da Puntraschigna voul examiner scha tuot las abitaziuns primaras vegnan eir druvedas correctamaing e na scu seguondas abitaziuns.

Il Volg a S-chanf scriva daspö ans cifras cotschnas e la cooperativa gestiunaria nun es pü pronta da surpiglier il deficit. Zieva cha la vschinauncha ho infurmo la populaziun ad üna saireda d’infurmaziun l’eivna passeda, dess uossa üna gruppa da lavur chatter üna soluziun. Passa 80 abitantas ed abitants da S-chanf sun seguieus in lündeschdi avaunt ün’eivna a l’invid da la vschinauncha per üna saireda d’infurmaziun a reguard il futur dal Volg. Quel ho nempe i’ls ultims ans – pigliand oura quels duos ans da la pandemia – adüna scrit cifras cotschnas ed uschè es minch’an resulto ün deficit da var 40 000 francs. La cooperativa gestiunaria – la Landwirtschaftliche Konsumgenossenschaft Engiadin’Ota (LKG) – nun es a reguard quist svilup negativ pü pronta da purter ils cuosts, chi sun gnieus finanzios a travers da las ulteriuras trais butias da la LKG in Engiadin’Ota. Quellas as rechattan a La Punt Chamues-ch, Bever e Silvaplauna. Chatter üna soluziun Cler es cha’l Volg a S-chanf nu serra dad hoz sün damaun. Ma üna soluziun stu gnir chatteda magari svelt. Perque d’eira que important – taunt a la vschinauncha scu eir a la LKG – da render attent a la saireda d’infurmaziun al svilup dals ultims ans ed a la situaziun finanziela dal Volg: «Per me d’eira que important cha s’ho üna vouta miss sün maisa la problematica e cha la populaziun vezza cu cha la situaziun es. Uossa vainsa üna basa e vi da quella pudainsa lavurer», disch Riet Campell, il president cumünel da S-chanf. El agiundscha cha l’interess da vart da la populaziun per mantgnair il Volg in cumün es fich grand e cha que s’hegia eir vis vi da la granda partecipaziun dad 80 persunas a l’infurmaziun in lündeschdi avaunt ün’eivna. Cu cha’l Volg a S-chanf – chi’d ho eir integro üna filiela da la posta – pudess gnir salvo, que dess uossa eruir üna gruppa da lavur. Abitantas ed abitants interessos da S-chanf haun gieu la pussibilited da s’annunzcher per quella. «A la fin dess la glieud eir darcho gnir sensibiliseda per cumprer aint dapü a S-chanf e cun que eir mantgnair la butia in cumün. Ma cha’l cumün peja a lungia vista üna contribuziun al deficit dal Volg, que nu po esser sia lezcha», uschè il president cumünel. La proposta d’eira sün maisa La LKG es d’üna otra ideja e vaiva insè già chatto üna soluziun. Ella ho fat la proposta a la vschinauncha da S-chanf da surpiglier üna part dal deficit annuel cun ün import maximel da 30 000 francs l’an. «Da quell’ideja nu d’eira la suprastanza cumünela però taunt persvasa. Perque s’ho infurmo la populaziun ed uossa s’ho miss ad ir quista gruppa da lavur», disch Urs Niederegger, il vicepresident dal cussagl administrativ da la LKG Engiadin’Ota.La LKG spetta uossa sün propostas da vart da la vschinauncha da S-chanf. Ma quellas vessan tenor Urs Niederegger da gnir plaunet concretas. El disch: «Uossa ho S-chanf da gnir cun üna soluziun, uschigliö nun essans pü pronts da subvenziuner quel Volg ed al serrains.» Da persvader a la glieud da cumprer aint darcho dapü a S-chanf nu vezza el percunter scu soluziun cun effet a lungia vista. Il Volg a S-chanf scriva daspö divers ans ün deficit da var 40 000 francs l’an. Il Volg a S-chanf scriva daspö divers ans ün deficit da var 40 000 francs l’an.

Columna La blova da l’Albanas. Que saro per adüna mieu resposta scha qualchün am dumanda chenüna chi saja la pü bella pista dal muond. Aunch’hoz suni bun da passanter quasi ün di inter cun bod be ir süllas pistas d’Albanas a Zuoz. Insè bod già straun, siand cha’s vess auncha avuond’otra schelta. Ma cun sias quatter pistas, las «vallinas» traunteraint per ir illa naiv lama e la traversa per fer cuorsas, è’l simplamaing fantastic, quist muot d’Albanas. E già scu iffaunts passantaivans invierns inters vi da be quista costa sulagliva sur Zuoz e faivans nossas baschattas sün pista. Las bunas algordanzas vi da quels temps sun plajedas in ün schuschuri monoton, quel dal vegl runel d’Albanas, chi’ns mnaiva di per di numerusas voutas a munt. Siand cha’s d’eira in pochs minuts darcho a val, s’ho oramai stuvieu passanter üna granda part dal temp cul chül puzzo süls «bügels», as laschand strer insü ils var 1,6 km. Ma que as vaiva propi da meriter las cuorsas a val – quists cuorts mumaints plain adrenalin – cun ir in sü cun quist runel vegl, già bod antic. Impustüt per iffaunts pü pitschens druvaiva que üna bella purziun concentraziun e forza illas chammas per river sü cun l’Albanas. Uschè varo eir mincha Zuozingher e Zuozingra sias egnas anecdotas d’infanzia davart quist runel. E dal sgür eir ün l’algordanza d’esser la prüma vouta resto picho illa costas stipas, magari auncha cul cho ouravaunt illa naiv Da cruder oura d’eira però mincha vouta d’eviter. Che varguogna cha que d’eira da rester inavous sül traget, tuot ils amihs passand cun ün rierin maglin. Ma niauncha il squitsch sociel, eir be il fat da propi rester picho illas costas stipas da l’Albanas d’eira ün problem. Perche cha la mited dal runel nu vaiva üngün access a las pistas, uschè cha’s stuvaiva ubain schlisuler ingiò sül trassè u alura chaminer cun granda fadia tres la naiv lama. Minchataunt daiva que perfin «domino» aint il runel, scha üna mezza classa da scoula da skis crudaiva oura, giand scolar per scolara ün sfrach ün aint l’oter. Scu ün bowling da scolarins da skis, chi s’haun zieva sparpaglios lung il runel. Tuot tenor inua cha que capitaiva, d’eiran ils magisters da skis zieva l’inter zievamezdi a ramasser insembel ils povers iffauntins be moc e larma. Eir eau d’he pudieu fer quist’experienza scu magister da skis düraunt l’ultima stagiun dal vegl Albanas. Ma adonta da tuot sias particulariteds es quist vegl runel resto a cour a bgers e bgeras, scu ün bun amih sül quêl a’s po lascher. Grazcha la nouva s-chabellera confortabla, cun vista panoramica sülla vschinauncha da Zuoz e l’Engiadin’Ota, as riva hozindi in pochs minuts da giosom a la staziun da munt – la pü granda fadia es d’uzer a la fin l’indriz da sgürezza e d’atterer il skis. Ma cha na be eau d’he giodieu ils temps pü stantus e cha na be eau d’he quists sentimaints profuonds per ün runel vegl, que s’ho vis avaunt precis desch ans. Lo es üna trentina d’indigens, ma eir da glieud d’utrò chi’d es creschida sü a Zuoz, riveda üna dumengia la mited marz 2014 per as lascher strer sü ün’ultima vouta dal vegl Albanas. Tuot s’allegraiva bain da la nouva s-chabellera, ma tuots haun eir gieu melanconia. Perque s’ho quist ravuogl spontan chatto per üna palorma. Scu tar ün bun amih sun gnidas quintedas diversas istorgias – giodand insembel las algordanzas vi dals bels temps. El d’eira mort in ün’eted da 61 ans. E viva nun es neir na be gnieu fat üna vouta, uschè ch’eau vess – cun gnir zieva darcho aval i'l s-chür– bod svess pissero per mia egna palorma, bütschand püssas voutas la pista düra. Ma üna palorma ho per furtüna bastieu quel di. Üna palorma per l’Albanas, cumplettamaing suot l'insaina da sia pü bella pista, la blova. Il vegl runel d’Albanas a Zuoz es gnieu fabricho scu prüm dal territori da skis l’an 1953 ed es gnieu rimplazzo dal 2014 cun üna s-chabellera.

Cun «Uorsin» ho il musicist Gianni Tschenett da Schlarigna publicho sia seguonda chanzun in rumauntsch. Eir scha la single es gnida oura als 1. marz 2024 – e’l protagonist da la chanzun es l’Uorsin da la s-chella – nun es il Chalandamarz i’l focus da l’ouvra, dimpersè la manchaunza d’abitaziuns per indigens. «Eau nu’m d’he insè mê fat pissers ch’eau nu chattess ün di – scha tuorn darcho in Engiadina – pü üngün dachesa cò. Ma cur ch'eau d'he udieu che chi’d es capito cun la Chesa Faratscha a Schlarigna, d’heja pür inclet quaunt seriusa cha la situaziun es», disch Gianni Tschenett. Il musicist, chi’d es creschieu sü a Schlarigna e stüdgia daspö trais ans musica a Turich, es gnieu rendieu attent a la situaziun immobigliara in Engiadina causa ch’ün da sieus amihs ho stuvieu banduner sieu dachesa, appunto la Chesa Faratscha. Causa cha’l stabilimaint vain renovo e transfurmo in abitaziuns da luxus, haun 22 famiglias indigenas stuvieu banduner la chesa. Zieva cha Gianni Tschenett ho publicho avaunt duos ans sia prüma chanzun rumauntscha «Tschêl blov», s’ho il musicist decis da tematiser il svilup immobigliar in Engiadina in sia nouva chanzun rumauntscha «Uorsin», chi’d es cumparida quist an als 1. marz. L’Uorsin scu metafra pels randulins «Sch’eau scriv già ün text cun üna tematica seriusa ed ün pô delicata, alura vulaivi eir avair qualchün chi’m sustegna e’m declera: que poust dir e que na», disch Gianni Tschenett. Uschè è’l tschanto insembel cun Dario Vondrasek – ün collega chi stüdgia scienzas da politica – e tar üna biera ho il musicist explicho sias idejas dal text. Uschè haun ils duos amihs discus la situaziun e’l musicist s’ho fat diversas notizchas. Gianni Tschenett s’algorda cha lo saja eir naschida l’ideja da piglier l’Uorsin da la s-chella scu protagonist da l’istorgia. «A la fin tuorna l’Uorsin zieva bgers ans inavous e nu chatta pü üngün dachesa in Engiadina e bada cha tuot s’ho müdo. E l’Uorsin s’ho d’incler scu metafra per tuot la glieud giuvna chi voul ün di darcho turner in Engiadina, e nu chatta forsa pü üngün dachesa», disch il musicist. La chesa es gnida vendida L’atmosfera dal retuorn da l’Uorsin, chi riva in Engiadina cun «ün cour uschè greiv scu plom», vain interpreteda musicalmaing cun riffs da ghitarra pütöst dürs e cuorts. Cun exaimpels scu «Il Morteratsch chi moura e’ls craps chi guardan oura » accentuescha il musicist il müdamaint in generel, eir da la cuntreda. I’l refrain vain Gianni Tschenett pü concret e chaunta: «Uorsin nu tuorna pü a chesa, sia chesa s'ho vendida ad ün new age indigen. » A la fin dal refrain renda Tschenett attent cha’s vess da guarder no e dir qualchosa, uschigliö cha’l «luf ans sbluotta». Sper l’Uorsin scu protagonist es quista frasa l’unica referenza al Chalandamarz, nempe a la chanzun «Chalandamarz, chaland‘avrigl». Listess d’eira que important a Gianni Tschenett – per la valur simbolica – da publicher quista chanzun als 1. marz 2024. El disch: «Piglio sü vainsa tuot düraunt il favrer in l’Academia Engiadina a Samedan. Eau vaiva sustegn da mia band ‹Dolune›​​​​​​​ da Turich, chi ho eir fat tuot la producziun cun me.» L’artist agiundscha cha’l cover da la single saja eir gnieu fat d’ün Engiadinais, nempe da Ferdinand Filli da Schlarigna. Na be illa politica, eir illa cultura La manchaunza d’abitaziuns per indigens in Engiadina nu pera be d’esser tema illa politica e tals pertuchos. La tematica vain viepü eir interpreteda culturelmaing. Già l’an passo es gnieu rapreschanto il töch «Üna sbrinzla da spranza» da Selma Mahlknecht. Il töch victur dal prüm Festival Travers Zuoz ho eir già tematiso il svilup immobigliar in üna lö alpin. Cun «Uorsin» ho uossa eir Gianni Tschenett publicho sia prüma ouvra cun ün text pü serius e critic davart quista tematica. El disch: «Eau craj cha que nun es mia lavur da dir a la glieud che ch’els dessan penser. Ma mia lavur ch’eau poss fer scu musicant es da scriver üna chanzun e da bütter üna tscherta tematica illa discussiun publica. Ed uschè eir render attent a problems.» La chanzun «Uorsin» da Gianni Tschenett es cumparida als 1. marz 2024 ed es da chatter süllas plattafuormas da streaming scu eir sün youtube. Gianni Tschenett da Schlarigna abita daspö trais ans a Turich e stüdgia musica. Gianni Tschenett da Schlarigna abita daspö trais ans a Turich e stüdgia musica. Cun «Uorsin» ho il musicist da Schlarigna, Gianni Tschenett, publicho als 1. marz 2024 sia seguonda chanzun per rumauntsch.

In Engiadin’Ota es in sanda passeda gnida realiseda la Diavolezza Glacier Race, üna cuorsa tuot speciela. Skiunzas e snowboarders sun ieus da Diavolezza ingiò sur duos vadrets fin a Morteratsch. Zieva 44 ans es darcho gnida reactiveda la Diavolezza Glacier Race. Il percuors chi’d es la pü lungia cuorsa aval da vadrets da la Svizra ho mno da la staziun da muntagna Diavolezza sur il Vadret Pers ed il Vadret da Morteratsch, speravi al Piz Palü ed al Piz Bernina fin giò la staziun da Morteratsch. Tenor üna comunicaziun a las medias da la Diavolezza Lagalb SA s’haun partecipedas 195 persunas. Plaschair vi dal sport illa naiv Il comitè d’organisaziun, cumponieu da la Diavolezza Lagalb SA, la Scoula d’alpinissem Puntraschigna ed il Turissem Puntraschigna, d’eira cuntaint culla cuorsa. «Nus essans fich cuntaints cha la cuorsa ho pudieu gnir mneda tres sainza interrupziun e sainza accidaints u feridas», ho dit Nicolà Michael, mneder marketing & sales da la Diavolezza Lagalb SA ed iniziant da la cuorsa. «Ad es sto bel da guarder cu cha’l plaschair vi dals duos sports populers, ski e snowboard, ho unieu a las partecipantas ed als partecipants sülla muntagna», uscheja l’iniziant. Il zievamezdi d’eira cler chi chi’d es steda la pü svelta ed il pü svelt ed uscheja la diavla ed il diavel dal vadret. Ma il temp nu d’eira l’important, dimpersè il plaschair vi dal sport illa naiv. Ad ho eir do üna categoria da famiglia cun genituors ed iffaunts. La creativited da tscherts partecipants illa categoria fun ho impü do in ögl. Üna part da las contribuziuns d’annunzcha ed il richev da l’aucziun al böt van in favur da divers progets per cultiver ils vadrets. (cdm/fmr) Quist capricorn s’ho partecipo a la categoria fun. La prüma part da la cuorsa chi ho cumanzo tar la staziun da muntagna Diavolezza. Plain culur e cun ün surrir in fatscha giò da la pista. Illa categoria fun ho que do eir ün skiunz mez chavagl.

Illa Baselgia avierta a Segl preschantaro Chiara Opalio fin als 27 da marz adüna il marculdi a las 17.00 ün program cun ouvras da Schubert, Ravel e Chopin. Scu cha l’organisaziun turistica da Segl scriva in üna comunicaziun als mezs d’infurmaziun pudaron fer las amaturas ed amatuors da la musica classica ün viedi musical tres la romantica e l’impressiunissem. Chiara Opalio, naschida dal 1990 a Venezia, ho musso già bod sieu talent extraordinari per suner il clavazin. Da l’an 2006 ho ella fat il diplom da clavazin e cuntinuo sia via i’l muond da la musica. Actuelmaing lavura ella illa Scoul’ota per musica a Basilea. (cdm/fmr) Ils concerts sun adüna il marculdi a las 17.30 fin ils 27 da marz 2024 illa Baselgia avierta a Segl. Infurmaziun e prevendita: Sils Tourist Information, tel. 081 838 50 50. Chiara Opalio concertescha a Segl.

In marculdi zievamezdi es gnida preschanteda a Zuoz l’ideja da la prüm’ediziun dal «Inscunter da chaunt» a Zuoz. Tenor comunicaziun as tratta tar quist inscunter dad ün nouv format culturel chi ho l’intent da metter a disposiziun mincha duos ans üna plattafuorma per furmaziuns e preschantaziuns, per s’approfundir ed as baratter in tematicas dal chaunt. Il «Inscunter da chaunt a Zuoz» prevezza düraunt üna fin d’eivna diversas spüertas per as parteciper ed as perfecziuner, saja per dirigentas, chantaduors, amatuors dal chaunt, glieud indigena e glieud d’utrò. L’intera spüerta es gratuita, scu cha’ls organisatuors scrivan illa comunicaziun. Il program dal prüm «Inscunter da chaunt a Zuoz» es già pront. Dals 13 als 15 da settember 2024 vegnan spüerts concerts, referats, lavuratoris, barats e scolaziuns. Tenor l’organisaziun – chi vain presidieda da Curdin Lansel e sustgnida da Martin Camichel – saja que sto pussibel d’ingascher eir persunaliteds da reputaziun internaziunela per ils differents puncts da program. (cdm/fmr) Per parteciper a l’occurrenza fo que dabsögn da s’annunzcher. Ils detagls as chatta sün: singtage-zuoz.ch Curdin Lansel (a dretta) e Martin Camichel co-organiseschan la prüma ediziun dal «Inscunter da chaunt a Zuoz» chi saregia dals 13 als 15 da settember 2024.

La radunanza cumünela da Zuoz ho appruvo in marculdi saira ün credit da var 1,7 milliuns francs per l’imbellimaint da la plazza da scoula e per nouvas tualettas publicas. In quist occasiun vain eir saneda tuot l’infrastructura suotterrauna da la plazza. Il cumanzamaint da las lavuors es previs pel meg 2024 e scha tuot vo bain, d’essan quellas esser a fin düraunt quista sted. La plazza da scoula a Zuoz nun es be ün lö da recreaziun per las scolaras e’ls scolars düraunt lur posas, ella es eir ün lö d’inscunter i’l temp liber. Impü serv’la eir scu plazza da cumün centrela, inua cha vegnan realisedas diversas occurrenzas düraunt tuot l’an. Melgrô cha la plazza ho üna granda valur per Zuoz, nun es quella our d’üna vista estetica pü ünguotta bel: la plazza es torta ed inrameda d’üna saiv d’aluminium. Perque d’eira ün imbellimaint dal minz dal cumün ün dals böts i’l plan d’acziun 2020/2025, impustüt da la plazza. Già in avuost 2022 vaivan ils Zuozinghers e las Zuozingras delibero ün credit da 490 000 francs per gualiver ed imbellir la plazza da scoula. In seguit es il proget gnieu sviluppo inavaunt e’l cussagl cumünel ho decis da saner eir tuot l’infrastructura suotterrauna da la plazza scu eir da metter ad ir tualettas publicas illa chesa cumünela. Per tuot quistas lavuors haun las 49 votantas e votants da Zuoz appruvo cun granda magiurited ün credit dad 1,7 milliuns francs in marculdi saira. Impü es eir gnieu decis davart ün ulteriur credit pels repars da lavinas (guarda box) Pitschens adattamaints «L’imbellimaint da plazza da scoula vain realiso tenor il proget cha la populaziun vaiva già appruvo in avuost 2022, que do però pitschnas adattaziuns. Impü sun ils cuosts pel nouv proget cun var 612 000 francs ün pô pü ots», disch Romeo Cusini, president cumünel da Zuoz. Quel proget dal 2022 prevezza da gualiver la plazza e da la inramer cun ün mür da betun gruogl. Impü dess que der üna colliaziun traunter las duos entredas da la scoula primara. Quella colliaziun dess eir servir scu palc per diversas occurrenzas. «Be tal chantun in direcziun da la cruscheda vain il proget adatto. Lo vain il mür spusto vers inaint, uschè ch’el correspuonda a la situaziun d’hozindi e cha la via nu vain pü stretta. La plazza resta listess granda», declera Romeo Cusini. El agiundscha cha s’hegia eir diminuieu ligermaing la pendenza da la via traunter la plazza da scoula e la Chesa Planta cul proget actuel. Nouvas tualettas da gender Ün ulteriur punct i’l plan d’acziun 2020/2025 d’eira il metter ad ir tualettas publicas i’l minz. Quellas dessan cul nouv proget gnir realisedas i’l plaun suotterraun da la chesa Cumünela. Impü vegnan quellas nouvas tualettas colliedas cun las tualettas suotterraunas existentas da la sela da gimnastica, chi vegnan eir güsta renovedas. «Uschè do que duos nouvas tualettas publicas illa chesa cumünela e quatter nouvas tualettas suot la sela da gimnastica. Tar festas ed occurrenzas as po eir collier quellas tar üna granda tualetta», uschè il president cumünel.Ün novum es eir cha tuot quistas installaziuns sanitarias sun tualettas da gender, dimena chi paun gnir druvedas da duonnas scu eir d’homens. Ils cuosts per quists indrizs sun calculos cun 634 000 francs. Il credit appruvo da var 1,7 milliuns cumpiglia eir auncha ün proget da 411 100 francs per saner e simplificher tuot l’infrastructura suotterrauna da la plazza, scu lingias d’ova ascra, d’electricited e d’ova da baiver. Romeo Cusini disch: «Zieva Pasqua vain inoltreda la dumanda da fabrica e las lavuors cumainzan alura in etappas a partir dal meg 2024. Scha tuot vo bain vulainsa esser a fin per la festa dals 1. avuost sün plazza.» Ulteriur credit per repars da lavinas Sper la dumanda da credit per la sanaziun da la plazza da scoula e per las nouvas tualettas, ho il suveraun da Zuoz eir appruvo ün credit dad 1,5milliuns francs per la terza etappa da la sanaziun e rimplazzamaint dals repars da lavinas sün Albanas, ün muot sur la vschinauncha. Quist proget ho cumanzo cun la prüma etappa dal 2017 ed es gnieu cuntinuo l’an 2022 cun la seguonda etappa. Las lavuors per l’ultima etappa dessan cumanzer quist an e dürer fin aint per l’an 2025. Respunsabel per la realisaziun dal proget es l’Uffizi da god e prievels da la natüra. Il Chantun subvenziunescha eir la terza cun 78% dals cuosts. Per quella sun previs cuosts da totelmaing 1,5 milliuns francs – da quels la vschinauncha da Zuoz ho da surpiglier 330 000. (fmr/cam) La radunanza cumünela da Zuoz ho appruvo in marculdi saira ün credit dad 1,7 milliuns francs per renover la plazza da scoula e metter ad ir tualettas publicas. Cun pitschnas adattaziuns vain realiso a partir da meg 2024 il proget per imbellir la plazza da scoula a Zuoz, cha la populaziun vaiva già appruvo l’an 2022.